Max Seeck

Max Seeck (s. 1985 Helsinki) on suomalainen kirjailija, elokuvatuottaja, käsikirjoittaja ja elokuvaohjaaja. 

Vuoteen 2021 mennessä Seeckin dekkareita oli käännetty 40 kielelle. Koulutukseltaan hän on Master of Business Administration (MBA).

Ura
Seeck kävi Helsingin Saksalaisen koulun lukion, opiskeli kauppatieteitä Tallinnan kauppakorkeakoulussa pääaineenaan rahoitus ja markkinointi. Hän työskenteli Danske Bankissa.  Kauppatieteiden kandidaatiksi valmistuttuaan hän perusti vuonna 2010 opiskelutovereidensa kanssa sähköiseen markkinointiin erikoistuneen yrityksen nimeltä Off Road Promotion & Management (nykyisin OFRD). ja toimi sen toimitusjohtajana. Yrityksen ensimmäinen asiakas oli AirBaltic. Yrittäjyyden ohessa hän suoritti MBA-tutkinnon Zürichssä. OFRD:ssä hän teki myyntityötä, asiakaspalvelua ja myyntikoulutuksia. 

Esikoisromaaninsa Seeck aloitti lomamatkalla Kroatiassa vuonna 2013. Päiväretkellä Mostarissa hän näki sodan jälkiä rakennuksissa sekä Bosnia-Hertsegovinan sotaveteraaneja, jotka olivat noin 40-vuotiaita ja joilta puuttui toinen käsi tai jalka. Googlattuaan Jugoslavian hajoamissodista, hänelle alkoi hahmottua trillerin juoni, jossa seikkailisi suomalainen ammattisotilas Daniel Kuisma. Seeck jätti perustamansa yrityksen ja alkoi toimia itsenäisenä konsulttina. Hän kirjoitti kirjaa päätyönsä ohella kolmen vuoden ajan muun muassa perhetuttavan, toimittaja-kirjailija Maarit Huovisen kannustamana. Seeckin esikoistrilleri Hammurabin enkelit ilmestyi Tammen kustantamana alkusyksystä 2016. Kirja on ensimmäinen osa Jugoslavian hajoamissotiin liittyvästä trilogiasta. Kirjan ilmestymisen aikaan kirjallisuusagentti Elina Ahlbäck otti yhteyttä Seeckiin ja alkoi myydä kirjaa ulkomaille. Teoksen käännösoikeudet myytiin samana syksynä muun muassa Saksaan ja Viroon. 

Mefiston kosketus ilmestyi syksyllä 2017. Seeckin kirjojen julkaisuoikeuksia oli myyty Italiaan, Saksaan, Islantiin ja Viroon. Vuosina 2018 ja 2019 Seeck toimi elokuvatuottajana kahdessa suomalaisessa komediassa.

Alkusyksystä 2019 ilmestyi Seeckin neljäs kirja, Uskollinen lukija. Sen julkaisuoikeudet myytiin kahdessa kuukaudessa 35 maahan. Yhdysvalloissa kustantajana toimii Berkley, Penguin Random House. Kirja sijoittuu talviseen Suomeen. Seeckin agentti oli kertonut, että kylmä ja pimeä Suomi, sarjamurhaajat ja naispäähenkilöt kiinnostavat ulkomaisia kustantamoja. Kustantajien toiveiden vuoksi Jessica Niemestä kertovissa kirjoissa ei myöskään liikuta maasta toiseen, kuten Seeckin ensimmäisessä kirjasarjassa. Joulukuussa kirjan kuvausoikeudet myytiin Hollywoodissa toimivalle Stampede Ventures -studiolle, ja televisiosarjan The Witch Hunter kuvaukset alkavat vuonna 2022. 12-osaisen sarjan tuottajana toimii Gudrun Giddings. Sopimuksen neuvotteli Elina Ahlbäck, jolla on toimisto Suomen lisäksi myös Los Angelesissa. Edellisen kerran suomalaiskirjailijan teos oli filmatisoitu Yhdysvalloissa vuonna 1954, kun Mika Waltarin Sinuhe egyptiläisestä tehtiin elokuva.

Vuoteen 2020 mennessä Seeck oli jättänyt päivätyönsä yrityksessään, mutta toimi erilaisissa luottamustoimissa ja eri yritysten hallituksissa. Syyskuussa ilmestyi Pahan verkko, jonka käännösoikeudet myytiin kahdessa kuukaudessa 23 kielialueelle. Marraskuussa Uskollinen lukija (The Witch Hunter) ylsi The New York Times -lehden bestseller-listalle ensimmäisenä suomalaisena romaanina sitten Sinuhe egyptiläisen. Romaanin sijoitus listalla oli 11. Kirja oli samanaikaisesti myös Yhdysvaltojen suurimman kirjakauppaketjun Barnes & Noblen kuukauden kirja trilleri-kategoriassa.

Helmikuuhun 2021 mennessä Seeckin kirjojen käännösoikeuksia oli myyty yli neljäänkymmeneen maahan, esimerkiksi Yhdysvaltoihin ja miltei koko Eurooppaan. Syksyllä ilmestyi Seeckin kuudes kirja Kauna. jossa poliisiromaani ja arvoitusdekkari yhdistyvät. Syyskuussa kerrottiin, että Seeck ohjaa kauhuelokuvan yhdessä lapsuudenystävänsä, viestintäyrittäjä Joonas Pajusen kanssa, jonka kanssa myös käsikirjoitus oli tehty. Solar Filmsin Koputus-elokuvassa esiintyy Pekka Strang, Inka Kallén ja Saana Koivisto ja sen ensi-ilta on vuonna 2022. Elokuva kertoo kolmesta sisaruksesta, jotka yrittävät myydä taloa, jossa heidän vanhempansa on murhattu vuosia aiemmin. Elokuvan tuottajia ovat Markus Selin ja Jukka Helle. Aiemmin Seeck oli tehnyt musiikkivideoita ja ollut mukana elokuvien tuottamisessa.

Tyyli ja työtapa

Seeckin kirjoja on kuvailtu Nordic noiriksi, arvoitusdekkareiksi ja poliisiromaaneiksi, joissa on mukana mystisiä aineksia ja vahvoja henkilökuvauksia. Vuonna 2021 hänellä oli sopimus 40 kustantamon kanssa.

Seeck julkaisee kirjan vuodessa. Kirjoittamiseen hän käyttää puolisen vuotta, päivässä hän tuottaa noin kolme sivua tekstiä. Jäljelle jäävän ajan hän käyttää muun muassa kirjojensa markkinointiin ja muuhun työstämiseen. 

Kirjoissaan hän hyödyntää omia kokemuksiaan, haaveitaan, tunteitaan ja käymiään keskusteluja. Jo kirjoittaessaan hän kuvittelee, miltä kirja näyttäisi elokuvana. Kirjoissaan hän suosii lyhyitä lukuja, jotka tuovat tekstiin vauhtia. 

Seeckin kirjallisia esikuvia ovat muun muassa ja Dan Brown Lars Kepler, Jo Nesbø, Paul Auster, George Orwell, Stieg Larsson ja Jens Lapidus.

Yksityiselämä 
Seeck asuu Espoossa. Hänen perheeseensä kuuluu vaimo ja kaksi lasta. Hänen äitinsä on kuvataiteilija Riitta Nelimarkka-Seeck, Neleksen perustaja Antti Nelimarkan tytär ja taidemaalari Eero Nelimarkan pojantytär.

Seeckin isä Jaakko Seeck on liikemies ja yrittäjä  ja saksalaista sukua. Seeckien esi-isien joukkoon kuuluu A. O. Seeck, jonka nimeä kantava makkara- ja lihasäilyketehdas myymälöineen alkoi toimia Albertinkadulla vuonna 1878.

Bibliografia 
 Hammurabin enkelit. Helsinki: Tammi, 2016. ISBN 978-951-31-9012-5
 Mefiston kosketus. Helsinki: Tammi, 2017. ISBN 978-951-31-9641-7
 Haadeksen kutsu. Helsinki: Tammi, 2018. ISBN 978-952-04-0154-2
 Uskollinen lukija. Helsinki: Tammi, 2019. ISBN 978-952-04-0814-5
 Pahan verkko. Helsinki: Tammi, 2020. ISBN 978-952-04-1789-5
 Kauna. Helsinki: Tammi, 2021. ISBN 978-952-04-3146-4

Filmografia

Elokuvat
Yksi Swingers -komedian (2018) tuottajista
Yksi Täydellinen joulu -komedian (2019) tuottajista
Koputus-kauhuelokuva (2022), käsikirjoitus ja ohjaus

Televisio
Seeck esiintyi MasterChef VIP-ohjelmassa vuonna 2021.

Palkinnot ja tunnustukset 
 Suomen Dekkariseura valitsi Hammurabin enkelit vuoden esikoisdekkariksi vuonna 2017
Storytel Awards 2019 Vuoden äänikirjapalkinto (Jännitys ja dekkarit) teoksesta Uskollinen lukija
Animus Awards 2020 Paras debyytti, Animus (Unkari) teoksesta Uskollinen lukija

Lähteet

Suomalaiset kirjailijat
Suomalaiset käsikirjoittajat
Suomalaiset yrittäjät
Vuonna 1985 syntyneet
Elävät henkilöt
Suomalaiset rikoskirjailijat